ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου για την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τον καθορισμό των υγειονομικών κανόνων για τα ζωικά υποπροϊόντα που δεν προορίζονται για κατανάλωση από τον άνθρωπο ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

1. Εισαγωγη

Το άρθρο 251(2), τρίτη υποπαράγραφος, σημείο (γ) της συνθήκης ΕΚ προβλέπει ότι η Επιτροπή γνωμοδοτεί επί των τροπολογιών που προτείνει το Ευρωπαϊκό Κοινοβούλιο σε δεύτερη ανάγνωση. Η Επιτροπή υποβάλλει τη γνώμη της σχετικά με τις 8 τροπολογίες που πρότεινε το Κοινοβούλιο.

2. Ιστορικο

- Έγκριση της πρότασης από την Επιτροπή: 19 Οκτωβρίου 2000 [1]

[1] COM(2000) 574 τελικό 2000/0259(COD) της 19.10.2000.

- Γνώμη της Οικονομικής και Κοινωνικής Επιτροπής: 26 Απριλίου 2001 [2]

[2] ΕΕ C 193, 10.7.2001 σ. 32.

- Γνώμη του Ευρωπαϊκού Κοινοβουλίου σε πρώτη ανάγνωση:12 Ιουνίου 2001 [3]

[3] Γνώμη του ΕΚ της 12ης Ιουνίου 2001 (δεν έχει ακόμη δημοσιευτεί στην ΕΕ).

- Ημερομηνία επίτευξης πολιτικής συμφωνίας στο Συμβούλιο: 19 Ιουνίου 2001 (ομοφωνία χωρίς την Επιτροπή)

- Ημερομηνία έγκρισης της τροποποιημένης πρότασης: 12 Δεκεμβρίου 2001

- Ημερομηνία έκδοσης της κοινής θέσης: 20 Νοεμβρίου 2001 [4]

[4] ΕΕ C 45E, 19.2.2001, σ. 70.

- Έγκριση από το Κοινοβούλιο της σύστασης για δεύτερη ανάγνωση: 13 Μαρτίου 2002

3. Σκοποσ τησ προτασησ

Το βασικό στοιχείο της πρώτης πρότασης είναι η απαγόρευση της επαναχρησιμοποίησης ορισμένων ζωικών υποπροϊόντων στην αλυσίδα ζωοτροφών, κυρίως νεκρών ζώων και ακατάλληλων προϊόντων ζωικής προέλευσης. Η μόνη πρώτη ύλη που επιτρέπεται να χρησιμοποιείται στο εξής για την παραγωγή ζωοτροφών είναι η ύλη που προέρχεται από ζώα τα οποία κρίνονται κατάλληλα για ανθρώπινη διατροφή.

Επιπλέον η πρόταση αυτή:

- θεσπίζει ορισμένες εναλλακτικές μεθόδους για τη χρησιμοποίηση ή την τελική διάθεση ζωικών υποπροϊόντων.

- ενισχύει τους κανόνες ελέγχου και εντοπισμού της προέλευσης ζωικών υποπροϊόντων.

- καθιερώνει τη σύνδεση του εξεταζόμενου τομέα με την κοινοτική περιβαλλοντική νομοθεσία.

- δημιουργεί νέο νομικό πλαίσιο για τον τομέα των ζωικών υποπροϊόντων.

- απλουστεύει την υφιστάμενη κοινοτική νομοθεσία, δημιουργώντας μια ενιαία νομοθετική πράξη που καλύπτει όλα τα ζωικά υποπροϊόντα τα οποία δεν προορίζονται για κατανάλωση από τον άνθρωπο.

4. Γνωμη τησ Επιτροπησ σχετικα με τισ τροπολογιεσ του Ευρωπαϊκού Κοινοβουλιου

4.1. Τροπολογίες που εγκρίνει η Επιτροπή

- Η τροπολογία 12 για τη σήμανση των τροφών ζώων συντροφιάς και η τροπολογία 15 για το διαχωρισμό των εγκαταστάσεων μπορούν να γίνουν δεκτές αφού και οι δύο είναι σύμφωνες με τους γενικούς στόχους της αρχικής πρότασης της Επιτροπής για την αύξηση της ανιχνευσιμότητας και για την πρόληψη διασταυρούμενης μόλυνσης.

- Είναι αποδεκτή η τροπολογία 21 που αφορά το υλικό που συλλέγεται κατά τον καθαρισμό λυμάτων, αφού διασαφηνίζει ότι πρόκειται για υλικό της κατηγορίας 1 μόνο εφόσον περιέχει ειδικό υλικό κινδύνου.

- Γίνονται αποδεκτές οι τροπολογίες 22 και 23 για τα υπολείμματα τροφίμων που αποκλείουν αυτά τα υπολείμματα από τους κανόνες ελέγχου του άρθρου 7 και που παραπέμπουν στην περιβαλλοντική νομοθεσία, αφού με αυτές εξασφαλίζεται η επίτευξη των στόχων των κανονισμών χωρίς να θίγονται χωριστά συστήματα συλλογής. Επίσης, με τις τροπολογίες αυτές εξασφαλίζεται ότι υπολείμματα τροφίμων που προέρχονται από διεθνή μέσα μεταφοράς πρέπει να εξακολουθήσουν να υπόκεινται στους αυστηρούς κανόνες ελέγχου του άρθρου 67, με τον περιορισμό των τροπολογιών ως προς το άρθρο 7 στην κατηγορία 3, υπολείμματα τροφίμων.

- Εγκρίνεται η τροπολογία 24, η οποία στοχεύει στην επέκταση της παρέκκλισης σίτισης ορισμένων ζώων με υλικό της κατηγορίας 1 σε απειλούμενα και προστατευόμενα πτηνά που τρέφονται με πτώματα, αφού καθορίζει ότι οι κανόνες που διέπουν αυτήν την παρέκκλιση θα προταθούν από την Επιτροπή ύστερα από επιστημονική γνωμοδότηση.

4.2. Τροπολογίες που απορρίπτει η Επιτροπή

- Η τροπολογία 9 δεν μπορεί να γίνει δεκτή αφού στο παράρτημα του κανονισμού καθορίζονται ήδη λεπτομερείς και επαρκείς απαιτήσεις για τα συνοδευτικά έγγραφα και την τήρηση μητρώων και μπορούν να συμπληρωθούν εάν χρειαστεί στο πλαίσιο της επιτροπολογίας.

- Η τροπολογία 25 για τη χρήση υπολειμμάτων τροφίμων στη σίτιση ζώων δεν μπορεί να γίνει αποδεκτή κατ' αρχήν για θεσμικούς λόγους, αφού θα υπέσκαπτε το δικαίωμα ανάληψης πρωτοβουλίας της Επιτροπής, επιβάλλοντας στην Επιτροπή την υποβολή πρότασης εντός μιας προθεσμίας και με το περιεχόμενο που ορίζει το Ευρωπαϊκό Κοινοβούλιο.

Επίσης, η τροπολογία δεν μπορεί να γίνει δεκτή και για τους ακόλουθους λόγους:

- 13 κράτη μέλη είναι κατά της οιασδήποτε χαλάρωσης της απαγόρευσης των υπολειμμάτων μαγειρείου, που έχει ήδη ενσωματωθεί στη νομοθεσία της ΕΕ.

- Η χρήση υπολειμμάτων τροφίμων στη σίτιση των ζώων αποτελεί ένα δυνητικό καίριο κίνδυνο μετάδοσης σοβαρών ζωικών νόσων, όπως ο αφθώδης πυρετός και η κλασική πανώλη των χοίρων. Δεδομένης της τεράστιας ζημίας που έχει προκληθεί από πρόσφατα κρούσματα αυτών των νόσων, η επιμονή των κρατών μελών σε πολύ υψηλά επίπεδα προστασίας είναι κατανοητή και η Επιτροπή τη συμμερίζεται.

- Η συνεχιζόμενη σίτιση χοίρων με υπολείμματα τροφίμων είναι επίσης δύσκολο να συνδυαστεί με τους στόχους της πλήρους ανιχνευσιμότητας των συστατικών ζωοτροφών και με την απαγόρευση της ανακύκλωσης ζωικών υλικών που απαιτεί το Ευρωπαϊκό Κοινοβούλιο και έχουν δεχτεί πλήρως το Συμβούλιο και η Επιτροπή.

- Δεδομένων αυτών, η Επιτροπή έχει υποστηρίξει την απόφαση του Συμβουλίου για την απαγόρευση της πρακτικής σχετικά με τα υπολείμματα μαγειρείου, στο πλαίσιο της οδηγίας για την πανώλη των χοίρων, και στην κοινή θέση του Συμβουλίου σχετικά με τον κανονισμό για τα ζωικά υποπροϊόντα εκφράζεται παρόμοια τοποθέτηση.

- Η διάθεση και η ανακύκλωση υπολειμμάτων τροφίμων διέπεται από την ισχύουσα και μελλοντική περιβαλλοντική νομοθεσία. Το αίτημα του Ευρωπαϊκού Κοινοβουλίου για χωριστό κανονισμό θα έχει ως αποτέλεσμα την επικάλυψη με τη νομοθεσία αυτή. Επίσης, η τροπολογία αυτή επιδιώκει στόχους που βρίσκονται σε πλήρη αντίθεση με τις τροπολογίες 22 και 23 που προαναφέρθηκαν. Πραγματικά, ενώ με την τροπολογία αυτή ζητείται ένα νέο σύνολο αυστηρών ελέγχων για τη συλλογή και την καταστροφή υπολειμμάτων τροφίμων, οι τροπολογίες 22 και 23, αντίθετα, έχουν ως στόχο την εξαίρεση των υπολειμμάτων τροφίμων από πρόσθετους κανόνες ελέγχου.

- Τέλος, η Επιτροπή έχει ήδη επίσημα δηλώσει την ετοιμότητά της να προτείνει μεταβατικά μέτρα, προς έγκριση στο πλαίσιο της επιτροπολογίας, όποτε αυτό κριθεί δικαιολογημένο και απαραίτητο, έτσι ώστε να έχουν τη δυνατότητα οι πληττόμενες επιχειρήσεις να προσαρμοστούν στις νέες απαιτήσεις που θέτει ο κανονισμός. Ωστόσο, εύλογα μεταβατικά μέτρα θα πρέπει να συζητηθούν εκτενώς με τεχνικούς εμπειρογνώμονες και, ενδεχομένως, με επιστημονικούς εμπειρογνώμονες, για τη θέσπιση ελάχιστων προσωρινών προδιαγραφών υγείας που θα ισχύουν στη μεταβατική περίοδο.

5. Συμπερασματα

Σύμφωνα με το άρθρο 250 (2) της Συνθήκης, η Επιτροπή τροποποιεί την πρότασή της όπως προαναφέρθηκε.